Virtain musiikkiyhdistys ry. 18.6.2021
TIEDOTE
Vapaa julkaistavaksi

KesäVirratSoi-musiikkijuhlan perjantain 16.7. esiintyjä vaihtuu
AINO VENNA KORVAA VIITASEN PIIAN

**Killinkosken Into-keskuksessa perjantaina 16.7.2021 järjestettävän KesäVirratSoi-konsertin esiintyjä vaihtuu. Rohkeasti poikkitaiteellinen Aino Venna tuo konserttiin nelihenkisen bändinsä Viitasen Piian peruttua esiintymisensä.**

Aino Vennan ohjelma sopii rustiikkiin tehdasmiljööseen. Kitaraa soittavan ja laulavan Vennan lisäksi bändiin kuuluvat rumpali Erik Fräki sekä bassoa soittava Erik Michelsen ja kitaristi Joel Parvamo.

Venna on paitsi laulaja myös lauluntekijä. Hän kutoo taiteessaan yhteen musiikin, teatterin, elokuvan ja runouden rohkeasti ja luovasti eri taiteenlajeja yhdistellen. Hän hakee laulujensa teemat ja ideat kirjallisuudesta ja elokuvista. Musiikki lähestyy milloin chansonia, milloin jazzia, rock‘n’rollia tai folkia. Taustana on Vennan vahva musiikin osaaminen, joka antaa mahdollisuuden leikitellä eri musiikin lajeilla ja yhdistellä niistä tulevia vaikutteita varmaotteisesti. Vennan esikuvat ovat kulttihahmoiksi nousseita kevyen musiikin legendoja kuten Edith Piaf, Elvis Presley ja Billie Holiday.

Ennakkoon ostettuja lippuja ei tarvitse vaihtaa, vaan ne kelpaavat esitykseen sellaisenaan.

KesäVirratSoi-musiikkijuhla tuo tänä vuonna Virtain seudulle kahdeksan konserttia. Mukana on jälleen maamme huippumuusikoita ja genret vaihtelevat illasta toiseen. Tällä kertaa yleisölle tarjotaan neljä ilmaistapahtumaa, joista kaksi toteutetaan ulkona. Musiikkijuhla kulminoituu 18.7. sunnuntai-illan konserttiin Virtain kirkossa. Pianovirtuoosi Olli Mustonen soittaa tämän kesän ainoassa Suomen konsertissaan nimikkeellä Beethoven 251 – klassiset virrat.

Lisätiedot:
Taiteellinen johtaja, sellotaiteilija Hannu Kiiski, puh. 040 023 5642
Projektipäällikkö Oona Rosenlund, puh. 044 589 2501